Document ID: /roh_data/filtered/fineweb-2-filterrobots_roh.jsonl.gz/4536

Cunquei che las fiastas ein vegnidas stuschadas sin las dumengias, ein era biaras perdanonzas idas a piarder, ins sa gie buca far mintga dumengia perdanonza! Aschia ei la perdanonza da sontga Luzia a Segnas era curdada naven. Semantenidas ein aunc las duas perdanonzas da sogn Bistgaun, igl emprem patrun baselgia, e quella da sogn Roc, il secund patrun baselgia. Schegie ch’il gentar da perdanonza croda en certas famiglias ha la baselgia aunc adina teniu igl usit dalla messa festiva da perdanonza.
La perdanonza da sogn Roc Ella ei bein la pli renomada e quei lunsch entuorn muort la processiun dils affons. Ils 16 d’uost ei sogn Roc. Pli baul vegnev’ei festivau la fiasta culla curdava ed aschia capitav’ ei bein savens, che la fiasta curdava ensemen cun quella da Nossadunna d’uost che vegneva e vegn aunc oz festivada en claustra a Mustér. Pils da Segnas fuva quei bein in di da dubla fiasta, denton tgei che quei leva dir san mo las masseras raquintar. Oz vegn la fiasta stuschada sin ina dumengia, per ordinari sin quella il pli datier als 16 d’uost. Il punct principal dalla perdanonza ei naturalmein la messa, festivada d’in augsegner d’ordlunder. La fiasta entscheiva cun la messa dalla sonda sera, fatga plitost mo per las cuschinieras e cuschiniers che han da preparar il gentar da fiasta. L’auter di, per ordinari allas 10.00 uras ei la messa solemna da fiasta cun in preide di predicatur jester. Cunquei ch’ei dat bia fluras da quei temps ein il vitg ed en special la baselgia ornai cun da tuttas colurs fluras. Buc d’emblidar ei il chor baselgia ch ‘ embelescha la fiasta cun la messa cantada. Finius il survetsch divin e finida la politica avon baselgia dat ei finalmein il gustus gentar da perdanonza, pli baul dev’ei per ordinari in detg barsau. Tuts che laian gustar, deno ils buobs e las buobas che sepeinan per far la processiun ch’entscheiva da mesa las duas. Cargai cun buis e pistola da stapuns, cun bandieras ed in schumber, che ei deplorablamein buca d’anflar mintg’onn, van els sin Crestas ed entscheivan da leu la processiun. Suenter il retuorn dalla processiun, tenida en honur da sogn Roc e sogn Bistgaun sco engraziament dil salvament dalla muria, vegn ei aunc fatg ina cuorta devoziun entras il caplon. Cun ina buna marenda va il di da perdanonza alla fin.